**GALDA TENISA NODAĻA**

Galda tenisa nodaļas dibinātājs Kuldīgas rajona sporta skolā 1963. gadā bija Guntis Freimanis. Viņa iesākto darbu pārņēma un turpināja Roberts Reimanis. Par treneriem strādājuši Vineta Vanaga, Nadežda Aleksandrova, Rolands Bergholcs. Patreiz jaunos galda tenisistus trenē Leonīds Temjaševs un Ieva Lepse.

Kuldīgas galda tenisisti visus gadus sekmīgi startējuši valsts mēroga sacensībās, kā arī, aizstāvot Latvijas godu, izlases sastāvos Pasaulē. Pirmās lielākās uzvaras sākās 1965. gadā LPSR pionieru 7.spartakiādē, bet 1966. gadā Kuldīgas galda tenisisti izcīnīja 1.vietu LPSR XIX skolēnu spartakiādē. 1.vietas vienspēlēs un komandu sacensībās tika izcīnītas arī ‘’Vārpas” Centrālās padomes rīkotajās jaunatnes un pieaugušo meistarsacīkstēs.

Kuldīdznieki bijuši Latvijas čempioni visās vecuma grupās jaunatnes sacensībās, bet Antoņina Haričeva un Rasma Mulda - arī LPSR čempiones pieaugušajiem. Antoņina Haričeva, Rasma Mulda un Alla Reimane izpildījušas PSRS sporta meistares normas. Desmitiem sportistu saņēmuši PSRS sporta meistara kandidāta nosaukumu – Vineta Brīvkalne, Larisa Solovjova, Naģežda Džafarova, Ž. Tan-U-Dina, L.Martjānova, G.Berga, A.Neimanis, V.Imangulovs, Guntis Šenhofs, Aivars Kārkliņš, Leonīds Temjaševs, Ivars Šuvalovs, Kristīne Jēkabsone (visi ir arī Latvijas izlases un BSB “Vārpa’’ izlases dalībnieki).

Šo sportistu labās tradīcijas turpināja Uģis Liepiņš, Adrija Orlova, Marina Mihailova, I.Afoņina un Evita Blūma.

PSRS skolēnu sporta spēlēs Latviju pārstāvējuši Kristīne Jēkabsone, Dace Resoviča, Uģis Liepiņš, Juris Brīvkalns un M.Rublāns.

Galda tenisa nodaļas audzēķņi Ieva Lepse, Edgars Skore, Zane Frīdenberga, G.Zariņš, Āris Incenbergs ir Latvijas čempionātu, Jaunatnes Olimpiādes uzvarētāji un laureāti. Latvijas jaunatnes izlašu sastāvā Eiropas čempionātā startējuši Marks Pitkevics, Kristers Kravinskis, Inga Melānija Birzniece, Kristaps Gebauers, Mārtiņš Kuršinskis, Markuss Sīlis, Aleksandrs Šaroks, Kārlis Gebauers un Viktorija Poriņa.

2024. gadā LV izlasē iekļauta Emma Ruska, Benjamins Emanuels Pupiņš, izlases kandidāte Elinda Kravinska.

No 2011. gada tiek organizēts trenera Roberta Reimaņa piemiņas kauss galda tenisā. Tradicionāls ir turnīrs ‘’Baltā bumbiņa’’.